EASIT: Formació en Accés Fàcil per a la Inclusió Social
Unitat 1, Accessibilitat als mitjans;
punt 4, Què és l'accessibilitat als mitjans?;
vídeo "Comprendre el text audiovisual".
Soc Anna Matamala, de la Universitat Autònoma de Barcelona
i en aquesta curta presentació parlaré del concepte de text audiovisual
i el relacionaré amb el de multimodalitat.
Quan parlem d'un text, sovint pensem en un text escrit:
un article de diari, un treball escrit.
No obstant això, el concepte de text no es limita a la paraula escrita.
Es pot parlar de "text sonor", de "text audiovisual"
o fins i tot de "text multimodal".
Ens centrarem en el concepte de "text audiovisual",
en el qual es basen els estudis de traducció audiovisual.
Un text audiovisual
es compon d'elements sonors (o acústics) i visuals.
Aquests elements inclouen elements lingüístics (o verbals)
o no lingüístics (no verbals).
Els elements sonors no lingüístics inclouen música, efectes sonors,
efectes especials i sons paralingüístics,
com esternuts, esclafits, crits, tos, etc.,
però també el silenci, que pot ser molt significatiu.
Aquests sons poden formar part de la història,
i són sons diegètics,
o es poden haver afegit durant el procés de postproducció,
i són sons extradiegètics.
Imagineu-vos que algú toca el piano en una pel·lícula.
La música forma part de la història.
Els personatges de la història senten aquesta música.
Aquest so és diegètic.
Ara imagineu-vos una escena en què s'afegeix música de piano.
Els personatges no senten la música perquè s'ha afegit
durant el muntatge.
Aquest so és extradiegètic.
Pel que fa als elements sonors de naturalesa lingüística,
hi ha monòlegs, narracions,
diàleg, polílegs i lletres.
Els elements lingüístics poden ser
en l'idioma principal del text audiovisual
o en un altre idioma, sobretot en produccions multilingües.
Entre els elements visuals que no són lingüístics,
hi ha les imatges i elements que s'hi relacionen
(fotografia, il·luminació, vestuari, etc.),
i trets visuals associats al text en pantalla
(p. ex., el color, tipus o mida de la lletra d'un text en pantalla).
Finalment, els elements visuals de naturalesa lingüística
inclouen diversos textos en pantalla:
logos, crèdits de la pel·lícula, text superposat, gràfics,
mapes, subtítols, etc.
També, informació escrita que forma part de la trama:
un cartell a l'entrada d'una ciutat,
un correu escrit en un portàtil.
De nou, aquests elements visuals poden ser diegètics o extradiegètics.
Poden formar part de la història o haver-se afegit
durant la fase de postproducció.
La distribució d'elements visuals i sonors,
d'elements lingüístics i no lingüístics,
pot variar en cada context audiovisual.
Exemples prototípics, com les pel·lícules de Hollywood actuals,
inclouran tot tipus d'elements.
A altres exemples no tan prototípics els pot faltar un element,
com per exemple, una pel·lícula muda amb intertítols.
Els elements visuals i sonors es poden relacionar de forma diferent:
la informació presentada oralment es pot reforçar visualment,
o, al contrari, la informació pot ser contradictòria.
Si us interessa el tema,
us recomano els articles de Patrick Zabalbeascoa.
Tant si sou professionals que treballeu amb textos audiovisuals,
o investigadors que voleu analitzar-los,
podeu plantejar-vos les preguntes següents:
Qui ha creat el text audiovisual?
Quan es va crear?
Per què?
Per a qui es va crear?
Quin tipus de text audiovisual és?
On i com en gaudirà el públic?
En quina fase està? S'ha acabat o no?
El contingut s'està creant?
Si contesteu aquestes preguntes, entendreu més bé
el text audiovisual original que voleu traduir
o fer accessible.
Igualment, podeu fer-vos la majoria d'aquestes preguntes
sobre el text audiovisual meta que vulgueu crear o analitzar.
Tot i que m'hagi centrat en el text audiovisual,
també hauríeu de conèixer un concepte clau,
com és el del "text multimodal".
Un text multimodal és un text que combina
més d'un mode en un context específic.
En aquest sentit, un text audiovisual
es podria veure com un tipus de text multimodal.
Posaré un altre exemple.
Un text escrit es podria combinar amb imatges
i així es convertiria en un text multimodal.
Podríem anar més enllà amb l'exemple
i que les imatges tinguessin text escrit alternatiu
i que el text escrit estigués disponible en una versió sonora.
Aquests textos construeixen el significat
amb la interacció de diversos modes.
També són un sistema excel·lent de transmetre significat
per diversos modes,
la qual cosa garanteix l'accés a un ventall d'usuaris més gran.
En resum, no oblideu que el text no és només
un paper imprès o un arxiu digital que conté paraules.
El text va més enllà del concepte de text escrit.
Presentació preparada per Anna Matamala,
de la Universitat Autònoma de Barcelona.
Podeu posar-vos en contacte a Anna.matamala@uab.cat.
Imatges.
Font: pixabay.com, pexels.com.
Llicència: Llicència Pixabay, llicència Pexels.
El projecte EASIT ha rebut fons
de la Comissió Europea,
dins del programa Erasmus+ d'Associacions Estratègiques
de l'Educació superior,
conveni de subvenció 2018-1-ES01-KA203-05275.
El suport de la Comissió Europea en la producció d'aquest material
no implica que n'aprovi els continguts,
els quals només reflecteixen la visió dels autors.
La Comissió no es fa responsable
de qualsevol ús que es faci de la informació que conté.
Aquest material té una llicència Creative Commons,
llicència internacional de Reconeixement-CompartirIgual 4.0.
Socis del projecte EASIT:
Universitat Autònoma de Barcelona,
Università degli Studi di Trieste,
Universidade de Vigo,
Stiftung Universität Hildesheim,
SDI München,
Dyslexiförbundet,
Radiotelevisija Slovenija,
Zavod Risa.
EASIT: Formació en Accés Fàcil per a la Inclusió Social